**ОБЩИНСКИ СЪВЕТ КРИВОДОЛ**

**Н А Р Е Д Б А**

**№20**

**ЗА ПРИНУДИТЕЛНОТО ИЗПЪЛНЕНИЕ**

**НА ЗАПОВЕДИ ЗА**

**ПРЕМАХВАНЕ НА НЕЗАКОННИ**

 **И ОПАСНИ**

**СТРОЕЖИ ИЛИ ЧАСТИ ОТ ТЯХ**

*(Настоящата наредба е приета на основание чл.21, ал.2 от Закона за местното самоуправление и местната администрация(ЗМСМА) и на чл. 225а, ал. 3 от Закона за устройство на територията(ЗУТ) с Решение №72 по Протокол № 11 от 06.04.2016 г. на Общински съвет - Криводол)*

**НАРЕДБА ЗА ПРИНУДИТЕЛНОТО ИЗПЪЛНЕНИЕ НА ЗАПОВЕДИ ЗА ПРЕМАХВАНЕ НА НЕЗАКОННИ И ОПАСНИ СТРОЕЖИ ИЛИ ЧАСТИ ОТ ТЯХ**

**Глава първа.
ОБЩИ ПОЛОЖЕНИЯ**

Чл. 1. (1) С тази наредба се уреждат условията и редът за принудително изпълнение на заповеди за премахване на незаконни строежи или части от тях.

(2) По реда на тази наредба принудително се изпълняват и разпореждания за поправяне или възстановяване на строежи, части от тях или отделни видове строителни работи.

Чл. 2. (1) Тази наредба се прилага за следните строежи:

1. от четвърта, пета и шеста категория по чл. 137, ал. 1, т. 4, 5 и 6 ЗУТ;

2. строежите по чл.195, ал.6 от ЗУТ

Чл. 3. Към принудително изпълнение на заповеди по чл. 225а, ал. 1 ЗУТ за премахване на незаконни строежи или части от тях се пристъпва, когато същите не са изпълнени доброволно от адресата/адресатите на заповедта в определения с нея срок за доброволно изпълнение.

**Глава втора.
РЕД И НАЧИН ЗА ПРЕМАХВАНЕ НА НЕЗАКОННИТЕ СТРОЕЖИ**

Чл. 4. (1) В тридневен срок след изтичане на срока за доброволно изпълнение, определен със заповедта за премахване, се извършва проверка по изпълнението на местостроежа, за което се съставя констативен протокол.

(2) При констатирано неизпълнение на заповедта се пристъпва към действия по принудителното й изпълнение.

Чл. 5. (1) В едномесечен срок от съставянето на протокола по чл. 4, ал. 1 се пристъпва към обявяване на покана за откриване на процедура по Закона за обществените поръчки (ЗОП).

Чл. 6. След определяне на изпълнител на обществената поръчка, същият представя конструктивен проект за премахване, план за безопасност и здраве, план за управление на отпадъците, начина на изпълнение на премахването, срока за изпълнение и количествено-стойностна сметка.

Чл. 7. В едномесечен срок Кмета на Общината с отделна заповед определя датата и часа на принудителното изпълнение, за което уведомява всички заинтересувани лица.

Чл. 8. (1)На определената дата и час изпълнителя и в присъствието на представители на общинската администрация, на експлоатационните предприятия и органите на Министерството на вътрешните работи съставят протокол за състоянието на незаконния строеж преди започването на принудителното изпълнение на заповедта за премахване .

(2)Във връзка с изискванията за безопасност при принудителното изпълнение на заповеди за премахване на незаконни строежи или части от тях работната група установява, че строежът е/не е опразнен от строителна механизация, хора, пожаро- и взривоопасни материали, горива и смазочни материали, вещества с абразивно действие и други общоопасни средства, малотрайни продукти и материали, оборудване на собственика на строежа и др. в срока за доброволно изпълнение.

Чл. 9. (1) В случаите, когато строежът не е освободен доброволно от наличните малотрайни, пожаро- и взривоопасни материали, продукти, химически вещества, съоръжения, обзавеждане, оборудване и друго движимо имущество, се пристъпва към принудително освобождаване на строежа от изпълнителя по местонахождението на недвижимия имот със съдействието на Министерството на вътрешните работи, при необходимост.

(2) Изнесеното движимо имущество по ал. 1 се оставя на временно съхранение в помещение, определено от кмета на общината, като за наличността му от служителите на общината се съставя опис за вида, количеството и състоянието му при изнасянето.

(3) Извършените разходи по ал. 1 и премахването на незаконния строеж, са за сметка на адресата/адресатите на заповедта и се събират по реда на чл. 14 от органите на общинската администрация или кредиторът- изпълнителят на премахването.

Чл. 10. (1) Премахването на незаконния строеж се ръководи от представител на изпълнителя, който е технически правоспособно лице, и се извършва съгласно представен с заверен от Кмета на общината проект, както и след преустановено захранване с вода, електрическа енергия, топлинна енергия, отвеждане на отпадъчните води и др.

(2) В процеса на премахване изпълнителят е длъжен да спазва нормите по противопожарна безопасност, хигиена и безопасност на труда, като носи отговорност за причинени материални щети и увреждане на трети лица.

Чл. 11. Окончателното почистване на строителната площадка от строителните отпадъци, получени при премахването на незаконен строеж, и възстановяването на терена се извършва от изпълнителя съгласно плана за управление на отпадъците и Наредбата за управление на строителните отпадъци и за влагане на рециклирани строителни материали.

Чл. 12. (1) След изпълнението на заповедта за принудително премахване на незаконния строеж се съставя протокол за отбелязване в кадастъра.

 (2) След окончателното почистване на строителната площадка от строителните отпадъци, получени при премахването на незаконен строеж, и възстановяването на терена се извършва приемане от органите на общинската администрация.

Чл. 13. При изпълнение на заповедта за премахване на незаконния строеж органите на общинската администрация имат правата, посочени в чл. 223, ал. 3, ал.4, ал.5, ал.6, ал.7 и ал.8 от ЗУТ.

**Глава трета.
РЕД ЗА ВЗЕМАНИЯ ПО НАПРАВЕНИТЕ РАЗХОДИ**

Чл. 14. (1) За извършените разходи по премахването въз основа на влязла в сила заповед за премахване, на участниците в процеса се издава заповед за незабавно изпълнение по реда на чл. 418 от Гражданскопроцесуалния кодекс.

(2) Когато извършителят на незаконния строеж е неизвестен, разходите по премахването са за сметка на общинският бюджет.

**Допълнителни разпоредби**

 § 1. "Премахване на незаконен строеж" представлява разрушаването му до кота терен и окончателното почистване на строителната площадка от строителните отпадъци при спазване на действащите нормативни и поднормативни актове.

§ 2. (1) "Адресат/адресати на заповедта" са физически или юридически лица, които могат да бъдат собственикът на терена, лице с ограничено вещно право или извършителят на незаконния строеж, спрямо които се създава задължение за премахване на незаконния строеж със заповедта по чл. 225а, ал. 1 ЗУТ и се определя срок за доброволно изпълнение.

(2) В случай на смърт на някои от посочените в чл. 225а, ал. 5 ЗУТ лица отговорността се поема от техните наследници съгласно Закона за наследството.

(3) В случай че някои от лицата, посочени в чл. 225а, ал. 5 ЗУТ, са съпрузи, същите отговарят солидарно за направените разходи по принудителното изпълнение на заповедта за премахване.

§ 3. При частично премахване на незаконен строеж, се изготвя конструктивен проект от правоспособен инженер-конструктор за укрепване на строежа.

§ 4. "Изпълнител" по смисъла на тази наредба е лице, на което е възложено изпълнението на премахването на незаконния строеж.

**Преходни и Заключителни разпоредби**

§ 5. Наредбата се издава на основание чл. 225а, ал. 3 от ЗУТ.

§ 6. Наредбата влиза в сила от деня на приемането и от Общински съвет гр.Криводол.

*(Настоящата наредба е приета на основание чл.21, ал.2 от Закона за местното самоуправление и местната администрация(ЗМСМА) и на чл. 225а, ал. 3 от Закона за устройство на територията(ЗУТ) с Решение №72 по Протокол № 11 от 06.04.2016 г. на Общински съвет - Криводол)*